רפי וייכרט

רפי וַיְיכֶרְט (נולד ב-8 במרץ 1964) הוא מתרגם, משורר, מסאי, פרופסור מן המניין לספרות באוניברסיטת חיפה, ובמכללה האקדמית לחינוך אורנים, ומוציא לאור ישראלי.

ביוגרפיה
עד גיל שתים-עשרה התגורר בשכונת רמת אביב שלה הקדיש בספריו השונים שירים וקטעי פרוזה רבים. ספר שיריו השלישי, "מבט חוזר" (2002), הוא מחזור שירים המתאר את הילדות בשכונה בשנות השישים והשבעים מפרספקטיבה של עשורים.
בשנת 1976 עבר להתגורר בשכונת יד אליהו, למד בחטיבת הביניים בעירוני ט' ולאחר מכן (1982-1978) במגמת מחשבים בתיכון אורט יד סינגאלובסקי. את שירותו הצבאי (1985-1982) עשה כמש"ק תכנון כ"א במפקדת קצין שלישות ראשי בתל-השומר.
בין השנים 1986 ל-1992 למד ספרות בחוג לתורת הספרות הכללית באוניברסיטת תל אביב. את התואר הראשון סיים בהצטיינות ואת השני בהצטיינות יתרה. את עבודת המוסמך הקדיש לשירתו של יאיר הורביץ ("התהוות של משורר – על שירת יאיר הורביץ 1968-1959").

לימד ספרות בתיכון עירוני ד' בתל אביב. כיהן בעבר כראש ועדת מקצוע הספרות במשרד החינוך. לימד בעבר בטכניון במסגרת המחלקה ללימודים הומניסטיים ואמניות. כיום (פברואר 2019) מרצה במכללת אורנים ומכהן כראש התוכנית לכתיבה יוצרת במחלקה לספרות עברית והשוואתית באוניברסיטת חיפה.

ספריו
נכון ל-2022, פרסם וייכרט עשרים ושבעה ספרי שירה, וספר פרוזה שירית: 'מיטה' (עכשיו, 1994), 'ימים בהולים' (2000), 'מבט חוזר' (2002), 'פתק אהבה לעולם - שירים נבחרים 2004-1994' (2004), 'שעה לא צפויה' (2006), 'בשנה הראשונה לחייך' (2007), 'רזים' (2008), 'שירים לדר' (2009), 'שברים ומכפלות' (2010), 'בקווים דקים' (2012), 'מאות' (2012).'גג החשיכה' (2013), 'עד לב השמש' (כולל דיסק) (2013), 'דהרה' (2014), 'איתותים' (2015), 'יקומים מקבילים' (2015). 'שחף וקעקועים אחרים' (2015), שניים (2016), 'זריחה' (2017), 'יפו, נגוהות' (הוצאת מטען, 2017), 'הבהובים של זמן' (אבן חושן, 2018), 'קנה נשימה' (אבן חושן, 2018), 'רכיבה' (ספרי עיתון 77, 2019), 'אהבה בלתי תלויה' (אבן חושן, 2019), 'מיטה' (מהדורה חגיגית בליווי פתח דבר מאת גיא פרל, אבן חושן, 2020), 'ברחובות ריקים' (כרמל, 2022), 'אתה היית קורא לזה אלגיה' (עמדה, 2022)."אורפיאוס בחינת סיום", הוצאת קשב, 2025.

בנימוקים להענקת פרס עמיחי למשורר רפי וייכרט בשנת 2013 נכתב:

"לספרו של רפי וייכרט, שלו נוכחות מורגשת היטב בשדה השירה בארץ, ישנם שני מרכיבים עיקריים : המרכיב האחד, שירי אהבה אל הבת, שהם שירים יפים להפליא, שמבטם מופנה אל העתיד. המרכיב האחר - שירי קינה ואבל על מותם של ידידים, בכללם משוררים שעמם היה בקשר דיאלוג במשך שנים רבות. חלק זה של הספר פונה אל העבר. נושא המוות חוזר גם בשירים אחרים, שבהם מתקיים פולמוס שכלתני ונוקב עם האידיאה של חיים לאחר המוות, שאותה שולל הכותב מכול וכול. בזיקתם ההדדית מעמידים שני רכיבי הספר עולם שלם, שיש בו אהבה ויופי, אך יש בו גם לא מעט מ"צער העולם"."

תרגומיו
וייכרט מתרגם משפות רבות, אך התפרסם בעיקר בזכות תרגומיו לשירה פולנית של המשוררת זוכת פרס נובל לספרות ויסלבה שימבורסקה, של המשורר תדיאוש רוז'ביץ ושל המשוררת אווה ליפסקה.

נכון ל-2020, תרגם מפולנית עשרה ספרי שירה:
ויסלבה שימבורסקה, אטלנטיס, עכשיו, 1993
ויסלבה שימבורסקה, סוף והתחלה, גוונים, 1996
ויסלבה שימבורסקה, שלהי המאה, קשב לשירה, 1998
אווה ליפסקה, מלתחה של עלטה, קשב לשירה, 1999
תדיאוש רוז'ביץ', בצהרי היום, קשב לשירה בשיתוף הוצאת עכשיו, 2000
ויסלבה שימבורסקה, בשבח החלומות, קשב לשירה, 2004
אווה ליפסקה, מוקדם לצעקה, קשב לשירה, 2005
ויסלבה שימבורסקה, נקודתיים, קשב לשירה, 2009
ויסלבה שימבורסקה, קריאת רשות, חרגול, 2011
ויסלבה שימבורסקה, דואר ספרותי, חרגול, 2014

עבודה עם מוזיקאים
שיריו של וייכרט הולחנו ובוצעו בידי מלחינים וזמרים שונים ובהם מוני אמריליו, ירונה כספי, עודד גדיר, קובי פז, יסמין אבן וטובה גרטנר. גם אחדים מתרגומיו לשירה הפולנית ובהם שירים של ויסלבה שימבורסקה ואווה ליפסקה זכו ללחנים ולביצועים של אלון אולארצ'יק, גידי גוב, ירונה כספי ואחרים.

במרץ 2012 יצא לאור הדיסק "חוטים", תוצאה של שיתוף פעולה רב-שנים עם המוזיקאי והזמר עודד גדיר. בדיסק תשעה שירים שאת מילותיהם כתב וייכרט, בלחנים של גדיר. בשיר הנושא "חוטים" משתתפת הזמרת רונית שחר. השיר "קרבה" מתנגן פעמיים בתקליטור, כל פעם בסגנון אחר. שני שירים קורא וייכרט. בנוסף, משתתף בשיר "ערב טוב", בקריאת שורה. הערות מבוא מאת רוני סומק. בשנת 2013, ראה אור האלבום 'עד לב השמש' ובו שירים מאת רפי וייכרט בלחנים של מוני אמריליו, את כל השירים שר השחקן דרור קרן. בשנת 2015 ראה אור דיסק של יצירותיו עם קובי פז "בקצה הבדידות" בין הנגנים והזמרים באלבום זה: אבי סינגולדה, ניצן עין הבר, חני דינור ורמי הראל. בשנת 2018 ראה אור האלבום 'ז'ורנל' ובו שירים מאת רפי וייכרט, בלחנים של עודד גדיר. גדיר ביצע את כל שירי האלבום. בין האורחים באלבום זה: ערן צור, אפרת גוש ודודי לוי. בשנת 2023 ראה אור האלבום "שלושים ושלושה" הכולל שישה שירים מאת וייכרט בלחנים והפקה מוזיקלית של עודד גדיר שגם מבצע חלק מהשירים. התארחו באלבום זה: ערן צור, ענבר קדם, ישראל ברייט, לירון פלורה משולם.

מסאי ומבקר
משלהי שנות השמונים ועד היום פרסם במוספי הספרות ובכתבי העת מאות מאמרי ביקורת ומסות על יוצרים מספרות העולם ומן הספרות העברית. רשימותיו על משוררים מן העולם עסקו בין השאר, בשירתם של קונסטנדינוס קוואפיס, פאול צלאן, תדאוש רוז'ביץ', זביגנייב הרברט, ויסלבה שימבורסקה, טד יוז, אלן גינסברג, יוסיף ברודסקי ורבים אחרים. בין המשוררים העבריים שלהם הקדיש מאמרים ניתן למנות (לפי סדר הא-ב) את דוד אבידן, משה בן-שאול, אורי ברנשטיין, משה דור, יאיר הורביץ, ישראל הר, דליה הרץ, יונה וולך, מאיר ויזלטיר, נתן זך, רחל חלפי, מאיה בז'רנו, חזי לסקלי, רוני סומק, אריה סיון, יהודה עמיחי, דן פגיס, ישראל פנקס, דליה רביקוביץ, טוביה ריבנר, אהרן שבתאי, בן-ציון תומר, קובי נסים ורבים אחרים. בשנת 2018 ראה אור ספרו 'במילים מועטות: קריאה בט"ז שירים' בהוצאת עיתון 77, ובשנת 2020 ראה אור בהוצאת עיתון 77 ספרו 'באור חריף' אנתולוגיה פרטית של שירים קצרים וקצרצרים שלהם הוא מקדיש קריאה קרובה ואוהבת.

עורך ומרצה
בשנת 1997 הקים את הוצאת "קשב לשירה", ביחד עם המשוררים גיורא לשם ומשה דור. כיום וייכרט הוא עורכה הראשי של ההוצאה, שבמשך חמש-עשרה שנות קיומה הראשונות פרסמה מאתיים ספרי שירה ומסה, מקור ותרגום (לרשימה מלאה של הספרים ראו "קשב לשירה"). בין השאר ראו אור בהוצאה ספריהם של שבעה זוכי פרס נובל לספרות – ויליאם בטלר ייטס (1923), ת"ס אליוט (1948), נלי זק"ש (1966), פבלו נרודה (1971), צ'סלב מילוש (1981), אוקטביו פאס (1990), ויסלבה שימבורסקה (1996), תומאס טראנסטרמר (2011). וייכרט חבר במערכת כתב העת "עתון 77".

הוא מתגורר בתל אביב. הוא מרצה במכללות, בספריות ובבתי ספר ומקדיש חלק ניכר מזמנו לקירוב קהלים רחבים אל השירה. לימד כתיבה יוצרת באוניברסיטת תל אביב, כתיבה יוצרת ותרגום לתואר שני באוניברסיטת בן-גוריון בנגב. מלמד ספרות בתיכון עירוני ד' בעיר מגוריו. החל משנת 2010 מרצה בחוג לספרות עברית והשוואתית באוניברסיטת חיפה. החל משנת הלימודים תשע"ג מלמד ספרות גם במכללת "אורנים" על יד קריית טבעון ובטכניון בחיפה. בשנים האחרונות הנחה וייכרט, בשיתוף עם אגף התרבות של עיריית תל אביב-יפו, את סדנת "מדברים שירה" בספריית בית אריאלה לתלמידי תיכון הכותבים שירה. בסוף הסדנה הופק ספר שירה בערב פתוח בו מקריאים התלמידים משיריהם.

פרסים
250px|ממוזער|וייכרט מקבל ציון לשבח בפרס רעיית נשיא המדינה לשירה עברית במשכן הנשיא, 2022. מימין: נשיא המדינה יצחק הרצוג, וייכרט, רעיית נשיא המדינה מיכל הרצוג והאפוטרופוס הכללי בן ציון פיגלסון.
 בשנת 1994 זכה הקובץ הראשון שפרסם משירתה של שימבורסקה בפרס לתרגום מטעם שרת המדע והאמנויות לשנת תשנ"ד.
 בשנת 2004 זכה בפרס ראש הממשלה לסופרים עבריים (בפעם הראשונה).
 בשנת 2008 זכה על תרגומיו מפולנית ב"צלב הזהב" שהוענק לו על ידי נשיא פולין לך קצ'ינסקי.
 בשנת 2007 זכה על עריכת הוצאת "קשב לשירה" בפרסי שר התרבות והספורט בתחום היצירה הספרותית העברית.
 בשנת 2009 לרגל חגיגות שנת המאה של העיר תל אביב נבחר וייכרט על ידי העיתון "ידיעות אחרונות" כאדם המשפיע ביותר בתל אביב בתחום השירה.
 בשנת 2013 זכה בפרס יהודה עמיחי לשירה עברית.
 בשנת 2013 זכה בפרס רמת גן לספרות על ספרו "בקווים דקים".
 בשנת 2015 זכה מבחר שיריו המקיף "גג החשכה" בפרס ע"ש יצחק לייב ורחל גולדברג מטעם קרן קיימת לישראל.
 בשנת 2018 זכה בפרס ראש הממשלה לסופרים עבריים (בפעם השנייה).
 בשנת 2022 זכה בציון לשבח בפרס רעיית נשיא המדינה לשירה עברית על ספרו "זכרונות מחנות תקליטים".
 בשנת 2025 זכה בפרס ניומן לספרות עברית. 

 לקריאה נוספת 
 עדינה מור-חיים, המרחב שבינינו, קריאה בשירת רפי וייכרט, רסלינג, 2023

קישורים חיצוניים


 האתר של הוצאת קשב לשירה





 להאזנה ולרכישת האלבום "חוטים" עם המוזיקאי עודד גדיר







מיצירתו:
 רפי וייכרט באנתולוגיה מקוונת לשירה עברית, באתר של נילי דגן
 עם שידור הלווייתה של שימבורסקה, עיתון 77 365, מרץ 2013

 שניים, ספרי עיתון 77, 2016
 זריחה, אבן חשן, 2017



על יצירתו:
 קובי נסים, "קול בהיר", מעריב, מוסף שבת - ספרות וספרים, א' באלול תש"ס, 1 בספטמבר 2000, עמ' 28. על: רפי וייכרט, ימים בהולים (תל אביב : הוצאת קשב לשירה, 2000).
 אלי הירש, על "רזים", ידיעות אחרונות, 8 באוגוסט 2008
 אלי הירש, על "שירים לדר", ידיעות אחרונות, 30 באוקטובר 2009

 אלי הירש, על "בקווים דקים", ידיעות אחרונות, 4 במאי 2012
 אלי הירש, על "מאות", ידיעות אחרונות, 30 בנובמבר 2012
 ז'יל אמויאל, המקום שבו נפש היא כמו עפיפון נוסק, על "הפלגות", פנס מוסף לביקורת ספרות, ספטמבר 2023.

הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:מו"לים ישראלים
קטגוריה:משוררים ישראלים
קטגוריה:משוררים כותבי עברית
קטגוריה:משוררים ששיריהם הולחנו
קטגוריה:מתרגמים ישראלים
קטגוריה:מתרגמים מפולנית לעברית
קטגוריה:עורכים ספרותיים ישראלים
קטגוריה:זוכי פרס יהודה עמיחי
קטגוריה:זוכי פרס היצירה לסופרים ומשוררים
קטגוריה:זוכי פרס רמת גן לספרות
קטגוריה:סגל אוניברסיטת חיפה: ספרות עברית והשוואתית
קטגוריה:סגל אורנים - המכללה האקדמית לחינוך
קטגוריה:אנשי חינוך ישראלים
קטגוריה:בוגרי תיכון אורט סינגאלובסקי
קטגוריה:בוגרי אוניברסיטת תל אביב
קטגוריה:רמת אביב: אישים
קטגוריה:ישראלים שנולדו ב-1964